Elever fra Billum Friskole var i tre dage op til store bededag på lejrtur på limfjordsøen Fur - den ligger stik nord for Skive. Her var elever ved øens markante skrænter af moler med køkkenknive, men Rasmus havde medbragt en murerhammer, og det var måske medvirkende til, at han gjorde fundet. Eleverne gik på opdagelse i materialet i skrænterne. For 55 millioner år siden var en stor del af Europa, inklusiv øen Fur, nemlig havbund, og det er årsagen til, at der er mange fiskefossiler.

Billum: Elev Rasmus Hansen fra 8. klasse huggede med en murerhammer i en cementsten, som flækkede. Vupti, så var der en aftegning af hele fire guldlaks, som svømmede rundt for rundt regnet 55 millioner år siden. Fiskene har pænt aftegnet sig i stenen.

Skoleleder på Billum Friskole Gitte Møller, der var med på Fur, oplyser, at efter fundet i stenen henvendte friskolen sig til museet på Fur, der straks lagde Rasmus' sten i en montre. Der var der en bestemt grund til.

- Det skyldes først og fremmest, at der er hele fire aftryk på stenen, som er på størrelse med en tallerken. Alle fire aftryk er gode, forklarer museumsinspektør og geolog René Sylvestersen fra Fur.

Det, at der er fire aftryk, kan bekræfte en teori om, at guldlaks var en stimefisk langt nede i fødekæden i det forhistoriske hav. Moleret på Fur har den egenskab, at der er mange velbevarede fossiler på øen, og museet arrangerer fossiljagter for både skoler og museumsgæster.

- Vi får mange fossiler at se. Men den her vil indgå i den permanente samling på museet, hvis Rasmus ikke ombestemmer sig. Vi har foreløbig lagt den i samlingen over nye fund, siger René Sylvestersen.

- Det sjældne er, at fire døde guldlaks på havbunden af det forhistoriske hav typisk ville være taget af ådselsædere, siger René Sylvestersen.

Der kan have været iltsvind og måske udvikling af svovlgasser på havbunden, som har betydet, at ådselsædere ikke har kunnet komme i nærheden af de fire døde fisk.

Hvis Rasmus selv vil have stenen eller halvdelen af denne, så skal han have den udleveret. Ellers bliver den en permanent museumsgenstand på Fur Museum.